b'\n_START_ARTICLE_\nKrpanova pot\n_START_PARAGRAPH_\nKrpanova pot je pohodni\xc5\xa1ka pe\xc5\xa1pot, poimenovana po junaku iz Levstikovega dela Martin Krpan z Vrha, objavljenega leta 1858 v Slovenskem glasniku. Vsako leto je zadnjo nedeljo v aprilu organiziran pohod, ki je v osnovni razli\xc4\x8dici dolg 18, v razli\xc4\x8dici povirje I\xc5\xa1ke pa 23 kilometrov. Pot je zlo\xc5\xbena in primerna za vsakogar, povpre\xc4\x8den pohodnik jo zmore v \xc5\xa1tirih do petih urah. Vodi mimo dvajsetih posebej ozna\xc4\x8denih znamenitosti naravne in kulturne dedi\xc5\xa1\xc4\x8dine ter je pove\xc4\x8dini speljana po makadamskih cestah, kolovozih ter asfaltu in je dobro ozna\xc4\x8dena.\n_START_SECTION_\nOpis poti\n_START_PARAGRAPH_\nPot ima tri vstopne to\xc4\x8dke, in sicer Novo vas, Velike Bloke in Vol\xc4\x8dje. Najprej pelje mimo Blo\xc5\xa1kega jezera, potem skozi vasi Sveti Duh, Ravnik in Gradi\xc5\xa1ko, nadaljuje pa se skozi vas Zavrh, mimo cerkve Sv. Urha in ostankov Fajglove doma\xc4\x8dije, kjer je bilo domovanje Martina Krpana. Pe\xc5\xa1pot vodi \xc4\x8dez vasi Zales, Sveta Trojica in Velike Bloke ter \xc4\x8dez pobo\xc4\x8dje Bradatke nazaj do Blo\xc5\xa1kega jezera.'